《次韵子云送儿女至昭亭见寄》
宋代·韩元吉

岩岩昭亭山，度岁一再行。
吾亲在其下，有路如砥平。
风物岁时佳，岂问楚与荆。
胡为不得往，使我涕泗横。
出身备王官，敢自颓家声。
圣皇察庶狱，小大必以情。
哀矜且勿喜，死当使之生。
念昔栖闽陬，孤童共营营。
菽水曾几何，青紫望一经。
弟兄亦云幸，假节仍专城。
别离乃频有，仆奴费邀迎。
安仁赋閒居，要自贤西征。
板舆日欢侍，儿女森在庭。
岂比隔山岳，空书问安宁。
薄田右负郭，不归定谁令。
壮士志中原，边尘暗幽并。
拟蹑冒顿居，端谋渭南耕。
书生复何事，三入老承明。
应知当馈叹，廊庙资扶倾。
忍作寒蝉喑，愿为威凤鸣。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。